Author: administrator
Last saved by: viktoria.radvanska
Company: Abyss

Predkladacia správa

          Ministerstvo financií Slovenskej republiky predkladá na základe Plánu legislatívnych úloh vlády Slovenskej republiky na rok 2011 návrh zákona, ktorým  sa mení a  dopĺňa zákon č. 563/2009 Z. z. o správe daní (daňový poriadok) a o zmene a doplnení niektorých zákonov a ktorým sa menia a dopĺňajú niektoré zákony.
 
  Predkladaným návrhom sa v súvislosti s realizáciou prvej fázy reformy daňovej a colnej správy s výhľadom zjednotenia výberu daní, cla a poistných odvodov, novelizujú príslušné súvisiace právne predpisy, ktoré upravujú jednotlivé druhy daní, ako aj iné dotknuté právne predpisy. Týmito zmenami sa zabezpečí príprava na zjednotenie výberu daní, cla a poistných odvodov k 1. januáru 2013.
 
Vplyvy návrhu zákona na rozpočet verejnej správy, podnikateľské prostredie, sociálne vplyvy, vplyvy na životné prostredie a informatizáciu spoločnosti sú uvedené v doložke vybraných vplyvov.
 
Materiál bol predložený na medzirezortné pripomienkové konanie všetkým povinne pripomienkujúcim subjektom a tiež ďalším vybraným subjektom. K materiálu boli uplatnené v rámci medzirezortného pripomienkového konania zásadné pripomienky, ktoré boli s dotknutými subjektmi  prerokované. Vyhodnotenie pripomienkového konania je súčasťou materiálu.
 
Návrh zákona bol predmetom prerokúvania v poradných orgánoch vlády Slovenskej republiky a to v Hospodárskej a sociálnej rade Slovenskej republiky a v Legislatívnej rade vlády Slovenskej republiky. 
 
Návrh zákona je v súlade s Ústavou Slovenskej republiky, inými zákonmi a všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná.
 
            Účinnosť zákona sa navrhuje od 1. novembra 2011, okrem čl. I až IV, čl. V bodu 2, 3, 9 až 12, 15, 16, 18, 20 až 24, 26 a 28, čl. VI až VIII a čl. IX bodu 1 až 9 a 11 až 13, ktoré nadobúdajú účinnosť 1. januára 2012 a okrem čl. V bodu 1, 4 až 8, 13, 14, 17, 19, 25 a 27, ktoré nadobúdajú účinnosť 1. januára 2013.